Zuma: ‘SA is verbind tot wen-wen vennootskap met Iran’Pres. Jacob Zuma. Foto: GCIS Zuma het aan die Iran Business Forum gesê Suid-Afrika veroordeel die instelling van eensydige sanksies teen Iran en loof die opheffing van baie daarvan. Volgens Zuma het dié sanksies ook ŉ negatiewe uitwerking op Suid-Afrika se eie ekonomiese ontwikkelingsagenda gehad, aangesien Iran een van Suid-Afrika se grootste verskaffers van ru-olie was voordat sanksies ingestel is. “Ons het egter steeds ons verbintenisse binne die gesamentlike kommissie behou, wat ŉ hoeksteen is van ons bilaterale verhouding wat in 1995 vasgestel is,” het hy gesê. Suid-Afrika beskou Iran as ŉ strategiese handelsvennoot in die Midde-Ooste en Sentraal-Asiese gebiede en deel ŉ lang geskiedkundige verhouding. “Totale handel het ongelukkig oor die afgelope dekade afgeneem weens, onder meer, die gebrek aan bankverhoudinge tussen Suid-Afrika en die Islamitiese Republiek van Iran en die sanksies wat deur die Weste ingestel is,” het Zuma gesê. Volgens Zuma het die totale handelsyfer tussen die twee lande in 2015 op R358 miljoen gestaan, maar dit weerspieël nie die optimale vermoë van die twee ekonomieë nie. Daarom het Zuma en pres. Hassan Rouhani Sondag ooreengekom om nie-olie handel tot $1 miljard te vermeerder teen 2020, het Zuma gesê. “Dit is noodsaaklik om daarop te fokus om ons onderskeie handelsmandjies te diversifiseer ten gunste van handel op toegevoegde waarde. Dit sal baie bydra om kwessies soos werkskepping en die oordrag van vaardighede en tegnologie tussen die twee lande te hanteer.” Zuma het Sondag ŉ ooreenkoms met Iran onderteken om ŉ gesamentlike beleggingskomitee op die been te bring wat samewerking tussen die twee lande sal monitor en aanmoedig. Die ooreenkoms was een van agt wat SA en Iran onderteken het. “Ons land bied ŉ verskeidenheid nywerheidsektore en ŉ groot aantal mededingende nywerhede, oorvloedige natuurlike hulpbronne en goed-ontwikkelde vervoer en logistieke infrastruktuur. Suid-Afrika bied baie geleenthede, nie net vir toegang tot ŉ groeiende plaaslike mark nie, maar ook as ŉ basis vir die ander markte van die Afrika-kontinent wat dinamies groei,” het Zuma gesê.